
Kære alle afrikainteresserede på mailinglisten
Arbejdsgruppen har holdt planlægningsmøde med henblik på efteråret. 
Herfra vil vi blot annoncere de temaer vi pt. regner med at have på programmet. 
Somaliland. Under vores besøg i Etiopien fik vi introduktion til landets aftale med Somaliland om at leje et stykke land, som ville give Etiopien adgang til havet. Aftalen har affødt en konflikt med Somalia, men begivenheden skærpede vores interesse for Somaliland, som er en stat som ikke er en rigtig stat. Vi har derfor fået tilsagn om oplæg fra Toke Møldrup Wolff, KU, som har skrevet phd. om Somaliland. 
Vi undersøger samtidig om vi kan finde en oplægsholder, som kan fortælle om Somalia, således at vi kan få indblik i flere sider af området. Hvis nogen kender en ekspert på området, må I gerne sende mail til Jette.
Et vigtigt tema handler om klima, agroøkologi og miljø i Afrika. Her har vi foreløbig fået en aftale med Esbern Friis Hansen fra DIIS, men vi arbejder med at finde flere, som kan bidrage til temaet. Friis Hansen har skrevet artikler om diskussionen i FAO om vejen frem for det afrikanske landbrug, han har været bidragyder til en større undersøgelse af småbrug i Tanzania, som fremhævede at der sker fremskridt, men ofte anderledes og på andre parametre end det der rapporteres i mange større forskningsrapporter. Sammen med Karen Lauterbach fra KU har han i øvrigt senest fået en bevilling på 10 millioner til forskningsprojekt om vandforsyning i Ghana.
I Etiopien traf vi Knud Vilbys mangeårige ven Megbaru Ayalew Asres., som arbejder som technical Adviser for FN på kontoret for interne flygtninge i Etiopien. Megbaru har indgående kendskab til Etiopiens mange etniske grupper og konflikter og vi har inviteret ham til at holde et oplæg om dette sammen med Knud Vilby. Dette forudsat at det lykkes os at skaffe ham et visum. Det samarbejder vi ligeledes med Knud Vilby om. 
Vi planlægger naturligvis også at holde et møde om regeringens afrikapolitik, når oplægget foreligger.
Sommerferie læsning:
Søren Skou har sendt link til interessant artikel med titlen Afrophobia  https://www.aljazeera.com/opinions/2024/6/13/afrophobia-is-destroying-the-african-dream
Artiklen handler om, at det ikke er nemt for afrikanere at rejse på tværs af landene i Afrika. 
Vi kan i øvrigt stærkt anbefale Susanne Possings nye bog: Kvindernes land – en beretning fra Uganda., en meget personlig og velskreven bog, hvor Possing beskriver sit møde med en slumfamilie, et landsbysamfund og familier i en lejr for internt fordrevne i Uganda. Bogen er udgivet i 2024 på forlaget U Press.
Vi kan desværre endnu ikke sætte datoer på programmet. De universitetsansatte skal først have arbejdsplanerne i hus og Megbarus besøg afhænger af visum, men vi arbejder på det hele.

Mange sommerferiehilsener
f. Arbejdsgruppen
Jette


